Pred predsjednikom Obamom sve brojniji izazovi
Na početku druge godine predsjedničkog mandata Baracka Obame ponovno su u prvi plan došla pitanja vezana s obranom od terorizma
Administracija predsjednika Obame još uvijek se nalazi pod udarom snažnih kritika zbog navodno presporog odgovora na neuspio 'božićni teroristički napad' na avionskoj liniji Amsterdam-Detroit. Evo kako je kritike nedavno komentirao predsjednik Obama: "Najmanje me zanima prebacivanje odgovornosti na nekoga drugoga. Nastojim nešto naučiti iz ove situacije i ispraviti pogreške, kako bi zemlja bila sigurnija. Ali, u konačnici, ja sam odgovoran. Kao predsjednik, odgovoran sam za zaštitu naše zemlje i našeg naroda. Kad sistem zakaže, ja sam odgovoran." Republikanski senator Jon Kyle kaže da predsjednik mora više raditi kako bi građane uvjerio da je zaista predan ratu protiv terorizma: "Kad predsjednik kaže da smo u ratu, on to mora dokazati i na djelu. Mora postojati osjećaj hitnosti u rješavanju nekih problema. Svojim ljudima predsjednik mora dati na znanje da je ovo rat. Obavještajni rad mora biti bolji." Prva godina predsjednikova mandata prošla je većinom u znaku domaćih prioriteta – ekonomije i reforme zdravstva. Republikanci se u načelu protive svim Obaminim idejama na unutrašnjem planu, no podržali su ga kada je objavio da će u Afganistan poslati pojačanja. Larry Sabato, politički analitičar koji predaje na sveučilištu Virginije, kaže da borba protiv terorizma – koja je ponovno došla u prvi plan – predstavlja novi izazov za Baracka Obamu: "Republikance se već desetljećima smatra 'čvršćima' kada je u pitanju obrana i nacionalna sigurnost. Za demokrate se misli da su na tom području 'slabija' odnosno 'blaža' stranka. Moram reći, da su ti politički klišei ponekad točni, a ponekad nisu. No, od rata u Vijetnamu to je vrlo čvrsta predodžba na američkoj političkoj sceni." Očekuje se da će zakonski prijedlog o reformi zdravstva uskoro ući u svoj konačni krug pregovora u Kongresu Sjedinjenih Država. Demokrati žele da predsjednik ovu inicijativu svojim potpisom pretvori u zakon u roku od nekoliko sljedećih tjedana. Povjesničar Matt Dallek koji radi u washingtonskom Centru za dvostranačku politiku, analizira izglede demokrata na izborima za Kongres ove jeseni: "Usvajanje reforme zdravstva jako će pomoći predsjedniku. NO sumnjam da će se korist vidjeti već na ovim izborima za Kongres. Bit će to dobro za njega na predsjedničkim izborima 2012, a naravno i u povijesnim razmjerima, u smislu Obamina predsjedničkog nasljeđa." Tom DeFrank, novinar dnevnika New York Daily News smatra da republikanci neće biti u stanju demokratima preoteti većinu u dva doma Kongresa, ali će je smanjiti. Larry Sabato kaže da ishod kongresnih izbora u studenom ovisi o stanju nacionalne ekonomije, visini stope neuposlenosti, ali i o efikasnoj obrani od terorizma. Na polovici njegovog prvog mandata stranka predsjednika države u pravilu gubi mjesta u Kongresu. Ako Obamini demokrati izgube mnogo tih mjesta – pogotovo ako izgube većinu u nekom od dva doma Kongresa – predsjedniku će biti vrlo teško provesti ono što je obećao u izbornoj kampanji.